[image: image1.png]W INSTITUTUL INSTITUTUL CULTURAL ROMAN | Tel: +40 (0)31 71 00 607
. CULTURAL Aleea Alexandru 38, Sect. 1, 011824 | E: icr@icr.ro
AA"ROMAN Bucuresti, Rominia | www.icr.ro













                       
          Comunicat de presă
20 august 2026
Pianista Angela Drăghicescu participă la Festivalul și Academia de Muzică de Cameră MiraTone de la Budapesta cu sprijinul ICR
Institutul Cultural Român de la Budapesta sprijină participarea pianistei Angela Drăghicescu la cea de-a VIII-a ediție a Festivalului și Academiei Internaționale de Muzică de Cameră MiraTone, unul dintre cele mai importante evenimente dedicate muzicii de cameră din Europa Centrală, desfășurat între 22 și 30 august 2026. Distins cu prestigiosul EFFE Label („Remarkable Arts Festival”), acordat de Asociația Europeană a Festivalurilor, MiraTone reunește anual la Budapesta artiști consacrați, profesori și tineri muzicieni din peste 25 de țări, constituind o platformă de referință pentru dialog artistic, educație și colaborare internațională.

Parteneriatul dintre ICR Budapesta și Festivalul MiraTone continuă pentru al treilea an consecutiv, confirmând angajamentul comun pentru promovarea excelenței artistice și consolidarea schimburilor culturale internaționale. Pianista Angela Drăghicescu va susține mai multe sesiuni de masterclass, adresate elevilor și studenților, și va urca pe scenă în patru concerte incluse în programul festivalului.

Unul dintre reperele ediției din acest an va fi concertul „French Evening”, programat în data de 26 august 2026 la Institutul Francez din Budapesta. Repertoriul serii reunește lucrări semnate de Claude Debussy, Maurice Ravel, Mélanie Bonis și Lili Boulanger, într-o formulă camerală internațională ce aduce împreună muzicieni din România, Franța, Portugalia, Polonia, Cehia, Ungaria și Statele Unite ale Americii. Alături de interpreți consacrați ai scenei europene – Miranda Liu (vioară), Bartosz Koziak (violoncel), Tomáš Jamník (violoncel), Adriana Ferreira (flaut), Sérgio Pires (clarinet) și François Dumont (pian) – Angela Drăghicescu va aduce în prim-plan universul sonor al muzicii franceze de la începutul secolului al XX-lea, printr-un program caracterizat de eleganță, subtilitate și rafinament.

Vineri, 28 august 2026, pianista română va concerta în cadrul „Central European Serenade”, găzduit de FUGA Budapest Center of Architecture, unul dintre cele mai importante centre culturale independente ale capitalei ungare. Angela Drăghicescu a fost invitată alături de Igor Karško (vioară), Daniel Rumler (vioară și violă), Haruka Nagao (violă), Tomáš Krejbich (violă), Tomáš Jamník (violoncel), Sérgio Pires (clarinet) și Csaba Pálfi (clarinet). Programul va include lucrări de Wolfgang Amadeus Mozart, George Enescu și Bohuslav Martinů, propunând o incursiune în universul muzical central-european și evidențiind diversitatea tradițiilor culturale ale regiunii. Un moment deosebit al serii îl va constitui interpretarea Sonatei nr. 3 pentru vioară și pian – în caracter popular românesc, op. 25 de George Enescu, una dintre capodoperele repertoriului românesc. Muzicieni provenind din România, Slovacia, Elveția, Cehia, Portugalia, Japonia și Ungaria vor da viață unui program ce reflectă diversitatea culturală și vocația dialogului artistic, promovate de MiraTone.

Sâmbătă, 29 august 2026, Angela Drăghicescu va urca din nou pe scena Centrului FUGA în cadrul concertului „Shared Horizons”, un program dedicat întâlnirii dintre tradițiile muzicale ale Europei Centrale și de Est și creația contemporană. Publicul va avea ocazia să asculte lucrări de Jan Freidlin, Oleksandr Kozarenko și Franz Liszt, inclusiv două piese prezentate in premieră în Ungaria: Expectation de Jan Freidlin și Irmologion de Oleksandr Kozarenko. Artista română va evolua alături de muzicieni din Ucraina, Polonia și Portugalia, precum și de MiraTone Ensemble, format din profesori, participanți și membri ai Orchestrei Simfonice de Tineret a Ucrainei. Programul evidențiază dialogul dintre tradiție și creația contemporană, demonstrând modul în care muzica poate conecta generații, spații culturale și sensibilități artistice diverse. Interpretează: Andrii Murza (vioară), Bartosz Koziak (violoncel), Adriana Ferreira (flaut), Angela Draghicescu (pian) și MiraTone Ensemble.

Seria de concerte la care ia parte pianista română se va încheia pe 30 august 2026 cu evenimentul muzical „Kurtág 100 – Shadowplay”, găzduit de FUGA Budapest Center of Architecture, dedicat aniversării centenarului compozitorului maghiar György Kurtág, una dintre personalitățile marcante ale muzicii contemporane europene. Programul reunește lucrări de György Kurtág, Toru Takemitsu, Katarzyna Krzewińska, Gergely Vajda și Csanád Kedves. Seara muzicală invită publicul să exploreze multiplele expresii ale creației camerale contemporane, de la reflecții asupra memoriei și identității până la experimente sonore de mare rafinament. Angela Drăghicescu va cânta alături de violonista japoneză Haruka Nagao, pianistul maghiar Bertalan Robotka și cvartetul V4 String Quartet, ce are în componență muzicienii Miranda Liu (vioară), Daniel Rumler (vioară), Tomáš Krejbich (violă) și Bartosz Koziak (violoncel).

Desemnată de publicația The New York Times drept o pianistă „elegantă și spectaculoasă”, Angela Drăghicescu se bucură de o reputație consolidată pe marile scene ale lumii. A concertat în săli prestigioase precum Carnegie Hall, Kennedy Center, Konserthuset din Stockholm sau Salle Gaveau din Paris și a colaborat de-a lungul carierei cu personalități de prim rang ale muzicii clasice, între care Maxim Vengerov și Zubin Mehta, precum și cu membri ai Filarmonicii din Berlin. Dincolo de activitatea concertistică, pianista desfășoară o intensă activitate academică și de cercetare. Angela Drăghicescu este recunoscută la nivel internațional pentru contribuțiile sale la redescoperirea și promovarea operei lui George Enescu, inclusiv prin recuperarea și prezentarea în premieră mondială, în anul 2019, a primului trio cu pian al compozitorului, considerat pierdut timp de peste cincizeci de ani. De asemenea, cercetarea sa doctorală dedicată liedului românesc și creației lui Nicolae Bretan a fost recompensată cu distincția „Dissertation of the Year” la Universitatea din Texas. Prin activitatea sa pedagogică, artistică și de promovare culturală, Angela Drăghicescu contribuie constant la integrarea patrimoniului muzical românesc în circuitul internațional al muzicii clasice, fiind apreciată atât ca interpretă, cât și ca ambasador cultural al României.

Programul concertelor susținute de Angela Drăghicescu la Budapesta:

· 26 august 2026 – concertul „French Evening”, la Institutul Francez din Budapesta;

· 28 august 2026 – concertul „Central European Serenade”, la Centrul FUGA din Budapesta;

· 29 august 2026 – concertul „Shared Horizons”, la Centrul FUGA din Budapesta;

· 30 august 2026 – concertul „Kurtág 100 – Shadowplay”, la Centrul FUGA din Budapesta.

Fondat în anul 2019 de violonista Miranda Liu, evenimentul intitulat Festivalul și Academia Internațională de Muzică de Cameră MiraTone a devenit într-un timp scurt un reper al vieții muzicale europene. Prin zecile de concerte și sute de ore de activități educaționale organizate anual, festivalul contribuie la formarea unei noi generații de muzicieni și la dezvoltarea cooperării artistice internaționale. Recompensat de două ori cu distincția europeană EFFE Label, MiraTone își consolidează constant poziția printre cele mai importante evenimente de muzică clasică din Europa.

Susținerea participării Angelei Drăghicescu la ediția din acest an a Festivalului și Academiei MiraTone reflectă angajamentul Institutului Cultural Român de la Budapesta de a promova valorile culturale românești în spațiul internațional și de a facilita prezența artiștilor români de prestigiu în cadrul unor manifestări culturale de anvergură, contribuind astfel la consolidarea dialogului prin intermediul muzicii.

Pianista Angela Drăghicescu a fost recent protagonista turneului internațional BrancuSING, alături de soprana Rodica Vică, un proiect organizat de Asociația InoMusicArt, cu sprijinul Administrației Fondului Cultural Național (AFCN), având printre parteneri ICR Paris, ICR Viena, ICR Budapesta, ICR Lisabona, ICR Madrid și ICR New York.

